ROZHODNUTIE KOMISIE
z 11. marca 2005,
ktorým sa mení a dopĺňa rozhodnutie 97/296/ES, ktoré predkladá zoznam tretích krajín, z ktorých je povolený dovoz výrobkov z rýb pre ľudskú spotrebu, pokiaľ ide o Saudskú Arábiu
[oznámené pod číslom K(2005) 564]
(Text s významom pre EHP)
(2005/219/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach pre vypracovanie, na dočasné obdobie, predbežných zoznamov podnikov tretích krajín, z ktorých sú členské štáty oprávnené dovážať niektoré výrobky živočíšneho pôvodu, rybie produkty alebo živé lastúrniky (1), najmä na jeho článok 2 ods. 2,
keďže:
(1)
V rozhodnutí Komisie 97/296/ES z 22. apríla 1997, ktoré predkladá zoznam tretích krajín, z ktorých je povolený dovoz výrobkov z rýb pre ľudskú spotrebu (2) sa uvádza zoznam krajín a území, z ktorých je povolený dovoz produktov rybolovu na ľudskú spotrebu. V časti I prílohy k tomuto rozhodnutiu sa uvádza zoznam krajín a území, na ktoré sa vzťahuje osobitné rozhodnutie podľa smernice Rady 91/493/EHS z 22. júla 1991 ustanovujúcej zdravotné podmienky na výrobu a umiestňovanie rybacích výrobkov na trh (3), a v časti II tejto prílohy sa uvádza zoznam krajín a území, ktoré spĺňajú podmienky stanovené v článku 2 ods. 2 rozhodnutia 95/408/ES.
(2)
Rozhodnutím Komisie 2004/218/ES (4), sa stanovili osobitné podmienky dovozu výrobkov rybolovu zo Saudskej Arábie. Táto krajina by sa preto mala doplniť do zoznamu v časti I prílohy k rozhodnutiu 97/296/ES.
(3)
V záujme jasnosti by sa príslušné zoznamy mali nahradiť v celom svojom rozsahu.
(4)
Rozhodnutie 97/296/ES by sa preto malo zodpovedajúcim spôsobom zmeniť a doplniť.
(5)
Toto rozhodnutie by sa malo uplatňovať od toho istého dňa ako rozhodnutie 2005/218/ES, pokiaľ ide o dovoz produktov rybolovu zo Saudskej Arábie.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 97/296/ES sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 19. marca 2005.
Článok 3
Toto rozhodnutie je určené členským štátom.
V Bruseli 11. marca 2005